## L’Institut Cartogràfic Valencià publica el segon i tercer volum de l’Atles Temàtic de la Comunitat Valenciana

*** El treball ha sigut elaborat per prop d’un centenar d’experts amb la col·laboració de la Universitat de València i il·lustracions de Paco Roca**

L’Institut Cartogràfic Valencià (ICV) ha publicat el segon i tercer volum de l’*Atles Temàtic de la Comunitat Valenciana*. En este treball han participat prop d’un centenar d’experts entre cartògrafs, geògrafs, investigadors i personal tècnic de l’ICV. També ha comptat amb la col·laboració de la Universitat de València, mentres que les il·lustracions han sigut a càrrec del dibuixant i autor Paco Roca.

El director general del Medi Natural i Animal, Raúl Mérida, ha destacat la “impressionant labor que ha dut a terme l’equip capitanejat pel director del projecte, Jorge Hermosilla, en el qual s’han invertit 163.000 euros per a la confecció dels tres volums”. També ha assegurat que l’obra “no hauria sigut possible sense l’essencial col·laboració de la Universitat de València”.

El primer volum de l’Atles es va publicar en 2022 i conté la informació bàsica sobre el medi físic, clima, patrimoni cultural i natural, investigació i innovació. Els dos següents s’han presentat este dijous en presència de la directora de l’ICV, Montserrat Tello.

Estos dos volums se centren en els Objectius de Desenvolupament Sostenible de les tres províncies, les seues infraestructures, elements de mobilitat i logística, així com en la geografia econòmica de la Comunitat Valenciana, on s’identifiquen els escenaris i característiques de les diferents activitats productives, des de l’agropecuària a la industrial, comercial i de servicis.

“S’ha comptat amb un impressionant equip multidisciplinari de reconeguda solvència acadèmica i tècnica, amb el qual s’ha elaborat una obra de referència, tant per als especialistes com per al públic en general”, ha conclòs Raúl Mérida.

Fecha: 18/07/2024